C 493/14
ET
Euroopa Liidu Teataja
27.12.2022
Teisipäev, 7. juuni 2022
36. kiidab pingutusi, mida Türgi teeb, et jätkata maailma suurima pagulaste kogukonna vastuvõtmist; peab sellega seoses kiiduväärseks, et EL rahastab Türgis jätkuvalt pagulasi ja vastuvõtvaid kogukondi, ning väljendab oma kohustust säilitada see toetus ka tulevikus; palub komisjonil tagada täielik läbipaistvus ja täpsus Türgi pagulasrahastu õigusjärglaselt rahaliste vahendite eraldamisel, tagades, et need vahendid antakse eelkõige otse pagulastele ja vastuvõtvatele kogukondadele ning et neid haldavad organisatsioonid, mis tagavad aruandekohustuse täitmise ja läbipaistvuse; toetab ELi ja Türgi vahelise pagulaste ja rändealase koostöö objektiivset hindamist ning rõhutab, kui oluline on, et mõlemad pooled täidaksid oma kohustusi, mis tulenevad ELi-Türgi 2016. aasta ühisavaldusest ning ELi-Türgi tagasivõtulepingust kõigi liikmesriikide suhtes, sealhulgas Kreeka saartelt tagasipöördujate tagasivõtmise taasalustamine, mis katkes 2020. aasta märtsis, ning vabatahtliku humanitaarpõhjustel vastuvõtmise kava aktiveerimine; rõhutab, et ELi ja Türgi avalduse rakendamine peab rajanema põhivabaduste austamisel; kiidab väga Türgi kodanikuühiskonda ja kohalikke omavalitsusi pagulaste integreerimisel tehtud äärmiselt olulise töö eest; toetab teatavate vähekaitstud rühmade paremat ja suuremat juurdepääsu kaitseteenustele; kutsub Türgi valitsust üles parandama Süüria pagulaste juurdepääsu tööturule ja võtma meetmeid Türgis sündinud Süüria laste kodakondsusetuse ohu vältimiseks; tunnistab, et Türgi on rändealase surve all, kuid on kindlalt vastu Türgi valitsuse katsetele kasutada migrante poliitikavahendina; on mures jätkuvate teadete pärast afgaanide ja teiste piiriületamise katsel kinni peetud inimeste kiire tagasitõrjumise ja meelevaldse väljasaatmise pärast Süüriasse; mõistab hukka pagulaste ebaseadusliku üle piiri toimetamise ja pagulaste inimõiguste rikkumise Türgis; rõhutab, et pagulaste tagasisaatmine peaks toimuma üksnes vabatahtlikkuse alusel ja turvaliselt, ning nõuab tungivalt, et Türgi tagaks rahvusvahelistele ja riiklikele organisatsioonidele parema juurdepääsu väljasaatmiskeskustele, et toimuvat jälgida ja tagasi saadetavaid abistada; märgib murega märke kasvavatest rassistlikest ja ksenofoobsetest rünnakutest välismaalaste vastu, samuti pagulasvastase narratiivi kasutamisest ja kasvavast immigratsioonivastasest meeleolust Türgi poliitikas ja ühiskonnas; märgib, et 2021. aastal registreeriti Küprosel varjupaigataotluste arvu jätkuv suurenemine, ja tuletab meelde Türgi kohustust võtta kõik vajalikud meetmed, et vältida Türgist ELi viivate uute ebaseaduslike mere- või maismaateede loomist;
37. kordab oma toetust praegusele tolliliidule ja kutsub Türgit üles täitma oma kohustusi, sealhulgas kõrvaldama vaba liikumise mittetariifsed tõkked; usub, et kaubandussuhete tugevdamine tooks Türgi ja ELi kodanikele konkreetset kasu, ja toetab seetõttu komisjoni ettepanekut alustada läbirääkimisi vastastikku kasuliku tolliliidu ajakohastamise üle koos tõhusa ja mõjusa vaidluste lahendamise mehhanismiga; hoiatab siiski, et tolliliidu moderniseerimise tingimuseks peavad olema inimõiguste ja põhivabadustega seotud tingimuste kindel täitmine, rahvusvahelise õiguse austamine ja heanaaberlikud suhted, ning et tolliliidu muutmine on võimalik ainult juhul, kui Türgi rakendab Ankara lepingu lisaprotokolli täielikult, st kõikidele liikmesriikidele ning ilma piirangute ja diskrimineerimiseta; rõhutab, et mõlemad pooled peavad demokraatliku tingimuslikkuse nõuet läbirääkimiste algusest peale täielikult arvesse võtma, sest parlament ei anna ilma nendes küsimuses tehtud edusammudeta lõplikule kokkuleppele oma nõusolekut;
38. märgib, et viisanõude kaotamine oleks oluline samm inimestevaheliste kontaktide hõlbustamise suunas ning see oleks Türgi kodanikele, eelkõige üliõpilastele, teadlastele, ettevõtjate esindajatele ja ELi liikmesriikides peresidemeid omavatele inimestele väga oluline; kordab oma toetust viisanõudest loobumisele, kui selle eelduseks olevad tingimused on täidetud, ning ärgitab Türgi valitsust ühtlustama oma viisapoliitikat ELi omaga ja täielikult täitma viisanõudest loobumise tegevuskavas osutatud 72 kriteeriumi kõikide liikmesriikide suhtes mittediskrimineerival viisil; rõhutab, et Türgi on teinud kuue seni täitmata tingimuse täitmisel väga vähe tegelikke edusamme; märgib, et uues inimõiguste tegevuskavas on ette nähtud, et ülejäänud tingimused täidetakse kiiremini; rõhutab, et põhiõiguste ja -vabaduste tagamise küsimuses on oluliseks tingimuseks Türgi terrorismivastaste õigusaktide ja andmekaitseseaduse läbivaatamine;
39. peab kahetsusväärseks, et volinik Olivér Varhélyi tegi hiljuti komisjoni naabruspoliitika ja laienemisläbirääkimiste peadirektoraadis (DG NEAR) ümberkorraldusi, mille järel Türgi eest vastutav üksus integreeriti lõunanaabruse eest vastutavate üksustega; on seisukohal, et see samm, mis on väidetavalt tehtud sisekorralduse tõhususe ja sidususe nimel, on tõsine poliitiline viga, mida on teravalt kritiseerinud mitte ainult Türgi valitsus, vaid ka kõik Türgi Euroopa-meelsed osalejad;